Moenie God blameer | Netwerk24
Deur Stephanus Joubert 24 Februarie 2020 05:00
Die brande wat in Australië gewoed het, is God se straf omdat hulle so liberaal is. So sê iemand vir ’n leraarsvriend van my. Hy vertel my hy het dadelik geantwoord dat as God so sou optree, dan moes Suid-Afrika en die res van die wêreld lankal ’n ashoop gewees het.
Psalm 103 sê juis dat die Here ons nie een tot een vergeld vir ons oortredings nie. Verseker is Hy nie blind hiervoor nie. Die wêreld se oortredings laat Hom nie koud nie. Maar God se eerste roete is altyd van genade. Hy stel Homself graag in die Nuwe Testament bekend as die God van liefde, nie die God van oordeel nie.
Die kruis staan lewensgroot in die pad van sy straf. Om te straf is die allerlaaste opsie vir God. Daarom stel Hy dit graag uit met die oog daarop om dit permanent af te stel. Wees dus baie versigtig om slegte gebeure en rampe reglynig aan God toe te dig.